Dansk Skak Union
Dansk Skak Union, DSU, sammenslutning af danske skakklubber, organiseret i ni hovedkredse; ca. 5000 medlemmer (2009), heraf 2-3% kvinder. DSU organiserer det danske skakliv og repræsenterer Danmark i verdensorganisationen FIDE. I perioden 1924-68 havde DSU konkurrence fra Dansk Arbejder-Skakforbund, hvis betydning dog var begrænset af, at det var hold fra DSU, som deltog i de officielle internationale turneringer.